Omslaget til *Pigeon Post* (1936), den sjette av bøkene i serien, som ble tildelt den første Carnegie Medal in Literature.
Kutteren «Nancy Blackett» ble kjøpt av Arthur Ransome i 1934 og gitt navn etter en av hovedpersonene i serien. Båten ble brukt som modell for båten som skildres i *We Didn't Mean To Go To Sea* (1937), hvor Walkerbarna reiser fra Felixstowe til Vlissingen i Nederland. Båten eies nå av en stiftelse som skal bevare minnet om Ransome, hans bøker og hans tilknytning til båtlivet.
***Swallows and Amazons*** er en serie med 12 barnebøker skrevet av den engelske forfatteren Arthur Ransome. Serietittelen er den samme som den første boka i serien, utgitt i 1930. Bøkene var populære i sin samtid, og skapte en litterær trend av lignende fortellinger om barneflokker i fri utendørs lek.

Bøkene skildrer sommereventyrene til tre søskenflokker i Lake District og Norfolk Broads. Bøkene veksler mellom realistiske skildringer og eventyrlek. Mannskapet på båten *Swallow* (*Svalen*) er søsknene John, Susan, Titty, og Roger Walker (etterhvert introduseres også den yngste Bridget), mens mannskapet på båten *Amazon* (*Amasonen*) er søstrene Nancy and Peggy Blackett. Særlig den uredde Nancy blir en hovedperson i serien. I den fjerde boka, *Winter Holiday*, introduseres søsknene Dick og Dorothea Callum som en tredje gruppe barn. Dick og Dorothea blir hovedpersoner i andre bøker i serien, som introduserer ytterligere søskenflokker og lokaliteter for bøkene; The Coots og The Eels.

Barna er mellom 7 og 12–14 år gamle idet serien begynner, og handlingen i de tolv bøkene utspiller seg i årene fra 1929/1930 til 1934. 

Handlingen er dels lagt til konkrete lokaliteter, og dels til fiktive lokaliteter som Ransome bygget opp med utgangspunkt i Windermere og Coniston Water, hvor han selv hadde tilbragt barndommens ferier. Handlingen i to av bøkene med Callum-søsknene er lagt til Norfolk Broads, mens tre andre av bøkene skildrer reiser til Nederland, Lewis på Hebridene og Trinidade.

Ransome mottok i 1936 den første Carnegie Medal for *Pigeon Post*, som er den sjette av bøkene i serien. På norsk finnes bare den første av bøkene: *Villkatt-øya, svalene og amasonene* (1949).

Bøkene i serien
---------------

* *Swallows and Amazons* (1930)
* *Swallowdale* (1931)
* *Peter Duck* (1932)
* *Winter Holiday* (1933)
* *Coot Club* (1934)
* *Pigeon Post* (1936)
* *We Didn't Mean To Go To Sea* (1937)
* *Secret Water* (1939)
* *The Big Six* (1940)
* *Missee Lee* (1941)
* *The Picts And The Martyrs* (1943)
* *Great Northern?* (1947)
* *Coots in the North* (uferdig ved Ransomes død i 1967, pusthumt utgitt i 1988)

Filmer
------

Serien er filmet av BBC i 1963 i en serie med seks episoder, og den første boka er filmet som spillefilm i 1974 i Claude Whathams regi. 

To av de følgende bøkene i serien, med Dick og Dorothea Callum som hovedpersoner, ble filmet for tv i 1984: *Swallows and Amazons Forever!: Coot Club* og *Swallows and Amazons Forever!: The Big Six*

En ny film lanseres i 2016.

Referanser
----------

1. ↑  Nancy Blackett Trust
2. ↑  literarynorfolk.co.uk Horning
3. ↑  allthingsransome.net Omslagsbilde *Villkattøya*
4. ↑  (en) *Swallows and Amazons (1963)* på Internet Movie Database
5. ↑  (en) *Swallows and Amazons* på Internet Movie Database
6. ↑  (en) *Coot Club* på Internet Movie Database
7. ↑  (en) *The Big Six* på Internet Movie Database
8. ↑  (en) *Swallows and Amazons (2016)* på Internet Movie Database